HR Službeni list Europske unije C 350/10

Objava zahtjeva za registraciju u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 350/13)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„FRANKFURTER GRÜNE SOßE”/„FRANKFURTER GRIE SOß”

EZ br.: DE-PGI-0005-0884 – 13.7 2011.

ZOZP ( X ) ZOI ( )

1. Naziv

„Frankfurter Grüne Soße”/„Frankfurter Grie Soß”

2. Država članica ili treća zemlja

Njemačka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, svježi ili prerađeni

3.2. Opis proizvoda na koji se odnosi naziv iz točke 1.

„Frankfurter Grüne Soße”/„Frankfurter Grie Soß” mješavina je svježeg začinskog bilja koja se sastoji od svježih listova, peteljki i pupova sljedećih sedam začinskih biljaka: Borago officinalis (borač), Anthriscus cerefolium var. Sativus (vrtna krasuljica), Lepidium sativum (vrtna grbica), Petroselinum crispum (peršin), Sanguisorba minor (mala krvara), Rumex acetosa (obična kiselica) i Allium schoenoprasum (luk vlasac).

Riječ je o prirodnom proizvodu čiji se pojedinačni sastojci razlikuju u pogledu veličine, površinskog izgleda, strukture i boje ovisno o godišnjem dobu, a time i intenzitetu izloženosti sunčevoj svjetlosti, temperaturi i drugim prirodnim vremenskim utjecajima.

Mješavina svježeg začinskog bilja „Frankfurter Grüne Soße”/„Frankfurter Grie Soß” smije sadržavati samo svježe listove, peteljke i pupove.

Petroselinum crispum, Borago officinalis, Rumex acetosa i Anthriscus cerefolium var. Sativus glavni su sastojci mješavine koji čine oko 75 % njezine ukupne težine, a svježi listovi, peteljke ili pupovi začinskih biljaka Allium schoenoprasum, Sanguisorba minor i Lepidium sativum čine oko 25 % ukupne težine. Ovisno o godišnjem dobu i prirodno promjenjivim biološkim svojstvima pojedinih vrsta, količinski sastav pojedinačnih začinskih biljaka sadržanih u mješavini svježeg začinskog bilja varira u odnosu na ukupnu težinu. Ni jedna vrsta začinskog bilja ne smije biti zastupljena s više od 30 % masenog udjela. Osim toga, pojedinačni maseni udjeli začinskih biljaka Petroselinum crispum, Borago officinalis, Rumex acetosa i Anthriscus cerefolium var. Sativus ne smiju biti manji od oko 8 %, dok začinske biljke Allium schoenoprasum, Sanguisorba minor te Lepidium sativum, koje se u određenim godišnjim dobima odlikuju posebno intenzivnim okusom, ne smiju činiti manje od 3 % mješavine začinskog bilja.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Kultivirana proizvodnja sedam pojedinačnih začinskih biljaka koje se upotrebljavaju za „Frankfurter Grüne Soße”/„Frankfurter Grie Soß” (na otvorenom ili u zaštićenom prostoru) te berba svježih listova, peteljki i pupova moraju se provesti na određenom zemljopisnom području. Petroselinum crispum privremeno se može kultivirano proizvoditi i izvan određenog zemljopisnog područja, primjerice u slučajevima neuobičajenih i prolaznih sezonskih fluktuacija u raspoloživosti zbog umanjenih prinosa na zemljopisnom području uzrokovanih vremenskim uvjetima. U tom se slučaju valja pobrinuti da proizvod ostane svjež kako bi se najkasnije 36 sati nakon berbe na zemljopisnom području mogao preraditi u svežnjiće.

Petroselinum crispum može se dodati mješavini začinskog bilja u roku od 36 sati od berbe samo zahvaljujući vrlo razvijenoj tehničkoj infrastrukturi na zemljopisnom području (međunarodna zračna luka i neprekinuti lanac hlađenja) te posebnim karakteristikama te začinske biljke. Dodavanje ostalih začinskih biljaka iz kultivirane proizvodnje izvan zemljopisnog područja nije dopušteno. Te se začinske biljke moraju kultivirano proizvoditi na zemljopisnom području.

Miješanje sedam pojedinačnih začinskih biljaka za „Frankfurter Grüne Soße”/„Frankfurter Grie Soß” i izrada svežnjića moraju se odvijati isključivo ručno na određenom zemljopisnom području.

3.6. Posebna pravila za rezanje, ribanje, pakiranje itd.

Listovi i peteljke pojedinačnih začinskih biljaka za „Frankfurter Grüne Soße”/„Frankfurter Grie Soß” tradicionalnom se ručnom metodom radi posebne zaštite listova slažu u slojeve paralelno jedni s drugima i jedni u druge, nakon čega se savijaju i umataju u poseban neprozirni i s unutarnje strane vodonepropusni papir. Svežnjići se izrađuju usporedno s raspoređivanjem i pažljivim određivanjem predmetnih omjera mješavine.

„Frankfurter Grüne Soße”/„Frankfurter Grie Soß” ne smije se slagati u slojeve niti vezati u svežnjiće automatiziranim ili mehaniziranim postupcima (npr. s pomoću strojeva za pakiranje i slično) jer bi to negativno utjecalo na aromu začinskih biljaka. Naime, samo se vrlo pažljivim postupkom sličnim manufakturnoj proizvodnji kod kojeg se pojedinačni nenarezani listovi, pupovi i peteljke pojedinačnih začinskih biljaka ručno slažu u slojevima i jedni preko drugih, može očuvati posebna aroma pojedinačnih svježih začinskih biljaka do njihove prerade u gotovo jelo, kada one u obliku mješavine usitnjenih listića u pripremljenu jelu razvijaju tipičan jedinstveni okus i posebnu konzistenciju karakterističnu za svježe sastojke.

„Frankfurter Grüne Soße”/„Frankfurter Grie Soß” prodaje se kao tradicionalna mješavina cijelog svježeg začinskog bilja ukupne težine od najmanje 250 grama. Ti „svežnjići od 250 g” proizvod su koji se tradicionalno nudi krajnjim potrošačima na širem frankfurtskom području. Proizvod se nudi i u većim svežnjevima (npr. od 1 kg i 5 kg) za velike potrošače.

3.7. Posebna pravila za označivanje

Naziv „Frankfurter Grüne Soße” ili „Frankfurter Grie Soß” te nazivi sedam začinskih biljaka moraju biti tiskani zelenom bojom na vanjskoj strani svežnjića na posebnom papiru navedenom u točki 3.6. Ispod toga čitko treba biti tiskano sljedeće: frische Kräuterkomposition zur Zubereitung der „Grünen Soße” (mješavina svježeg začinskog bilja za pripremu „zelenog umaka”).

4. Sažeta definicija zemljopisnog područja

Zemljopisno područje čine grad Frankfurt na Majni te gradovi i općine koji s njim neposredno graniče: Oberursel, Bad Homburg, Karben, Bad Vilbel, Niederdorfelden, Maintal, Offenbach na Majni, Neu-Isenburg, Mörfelden-Walldorf, Rüsselsheim, Raunheim, Kelsterbach, Hattersheim, Kriftel, Hofheim, Kelkheim, Liederbach, Sulzbach, Schwalbach, Eschborn i Steinbach.

5. Povezanost sa zemljopisnim područjem

5.1. Posebnosti zemljopisnog područja

Pod utjecajem vrtlarenja na malim površinama, koje u Frankfurtu zbog njegove političke odvojenosti od okolnih regija ima vrlo dugu tradiciju i već se 1215. prvi put spominje u službenim dokumentima, veća poljoprivredna gospodarstva tijekom stoljeća sve su više potisnuta u gradsku okolicu. Lokalni zakoni o nasljeđivanju zemljišta dodatno su utjecali na sve veću rascjepkanost zemljišta. Na tim ponekad vrlo malim površinama razvili su se tijekom stoljeća specifični oblici uzgoja vrsta i sorata začinskih biljaka (npr. mala krvara) koje se praktički ne uzgajaju izvan Frankfurta.

Specifične prehrambene navike u Frankfurtu tradicionalno brojnog židovskog stanovništva najkasnije su krajem 19. stoljeća potaknule potrošnju, a time i uzgoj svježeg začinskog bilja.

Specifični know-how frankfurtskih uzgajivača začinskog bilja još je jedna posebnost. Naime, samo oni znaju kako postići ujednačenost pojedinačnih promjenjivih osobina i sastojaka mješavine - svežnjića svježeg začinskog bilja tako da potrošač osjeti užitak u harmoniji okusa. Važne su osobine tradicionalnog proizvoda i one nastale pod utjecajem godišnjih doba i različitih uvjeta uzgoja, zatim promjenjiva dostupnost pojedinačnih začinskih biljaka koje se uzgajaju na otvorenom ili u zaštićenom prostoru te njihova boja, intenzitet okusa i aroma u kasnijoj fazi prerade, što utječe na konzistenciju.

5.2. Posebnosti proizvoda

Proizvod „Frankfurter Grüne Soße”/„Frankfurter Grie Soß” specijalitet je svježeg začinskog bilja poznat i omiljen među potrošačima u zemljopisnom području koji čini važan temelj za pripremu različitih jela i zbog toga uživa velik ugled.

U razdoblju od 20-ih do 50-ih godina prošloga stoljeća naziv mješavine svježeg začinskog bilja „Frankfurter Grüne Soße”/„Frankfurter Grie Soß” trajno se odvojio od naziva „Grüne Soße”, koji označava gotovo jelo. To je u znatnoj mjeri povezano s činjenicom da se tek u tom razdoblju uvriježilo dosljedno označivanje svežnjića začinskog bilja kao „Frankfurter Grüne Soße”/„Frankfurter Grie Soß”.

Nakon što je od tog vremena porasla i prodaja svežnjića začinskog bilja u okolici, „Frankfurter Grüne Soße”/„Frankfurter Grie Soß” kao oznaka mješavine svježeg začinskog bilja kao temelja za pripremu različitih jela počela se sve više upotrebljavati i radi razlikovanja od „Kasseler Grüne Soße”, mješavine svježeg začinskog bilja (sastavljene od drugih vrsta biljaka) koja se isto tako mogla naći na tržištu. Mješavina „Frankfurter Grüne Soße”/„Frankfurter Grie Soß” učvrstila je svoj položaj i kao regionalni proizvod koji je u tom zemljopisnom području tijekom generacija na više načina utjecao na oblikovanje društvenog i kulturnog identiteta stanovništva. Specijalizirana znanja uzgajivača začinskog bilja o uzgoju i berbi pojedinih vrsta te iz njih proizišao jedinstveni know-how o proizvodnji izuzetno ujednačene mješavine sedam vrsta začinskog bilja, razvili su se i prenosili s jedne generacije na drugu u okrilju više obitelji, što dokazuju brojne izložbe i spomenici (npr. „Spomenik zelenom umaku”), muzeji (muzej vrtlarstva Oberräder Gärtnermuseum) i poseban kulturni festival („Festival zelenog umaka”).

Široki slojevi stanovništva Frankfurta već generacijama drže lokalnu mješavinu svježeg začinskog bilja „Frankfurter Grüne Soße”/„Frankfurter Grie Soß” važnim dijelom svojeg identiteta. To se primjerice očituje u tome što se „Frankfurter Grüne Soße”/„Frankfurter Grie Soß”, koji se u zemljopisnom području proizvodi ručno i u neposrednoj blizini potrošača, spominje u vrlo pozitivnom smislu kao posebna mješavina svježeg začinskog bilja koja je dio lokalnog identiteta ne samo u brojnim novinskim člancima i na televiziji, već i na internetu. Primjeri koji svjedoče o važnosti te mješavine među ostalim uključuju roman Horsta Nopensa pod naslovom „Čudnovato putovanje sedam začinskih trava” (Die abenteuerliche Reise der sieben Kräuter), publikaciju Narodnog sveučilišta u Frankfurtu „To su bila vremena” (Des war die Zeit), razne televizijske priloge regionalnog državnog televizijskog kanala HR te razne publikacije umjetnika, kulturnih radnika i grada Frankfurta na temu „Sedam obveznih začina za frankfurtski zeleni umak” (Sieben Kräuter müssen es sein – Die Frankfurter Grüne Soße).

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Zemljopisno područje na kojem se začinsko bilje već generacijama uzgaja na malim poljoprivrednim površinama ujedno je i glavno područje prodaje i potrošnje mješavine „Frankfurter Grüne Soße”/„Frankfurter Grie Soß”. Dugogodišnjom interakcijom između uzgajivača začinskog bilja, s jedne strane, i potrošača (privatnih kupaca i ugostitelja), s druge strane, stvorena je određena predodžba o tome što „Frankfurter Grüne Soße”/„Frankfurter Grie Soß” čini posebnim. To su specifično znanje stvorili i do današnjeg dana očuvali isključivo frankfurtski uzgajivači začinskog bilja, stoga se ono ne može naći ni na jednom drugom mjestu.

Posebno znanje i know-how o tome kada se i kako provode određeni postupci pri berbi i sastavljanju mješavine začinskog bilja, kao i posebna svojstva pojedinačnih biljaka, a naročito njihova aroma, boja i okus u skladu sa zemljopisnim posebnostima navedenima u točki 5.1., s jedne strane, te specifičnim ujednačenim spojem pojedinačnih začinskih biljaka u točki 3.5., s druge strane, rezultirali su činjenicom da se lokalna proizvodnja mješavine svježeg začinskog bilja na zemljopisnom području smatra kulturnim dobrom i prenosi na sljedeće generacije. „Frankfurter Grüne Soße”/„Frankfurter Grie Soß” mješavina je svježeg začinskog bilja koju treba sačuvati kao dragocjeno kulturno dobro.

Naziv gotovog jela „Grüne Soße” (zeleni umak) čvrsto se ukorijenio u lokalnoj kuhinji usporedno s dugom tradicijom uzgoja svježeg začinskog bilja za „Frankfurter Grüne Soße”/„Frankfurter Grie Soß”, koja se razvila zahvaljujući položaju i potražnji na širem frankfurtskome području.

Najveća je posebnost mješavine svježeg začinskog bilja „Frankfurter Grüne Soße”/„Frankfurter Grie Soß” činjenica da se još i danas svako kućanstvo i svaki ugostitelj koriste vlastitim receptom za daljnju preradu začinskog bilja pri spravljanju gotovog jela pod nazivom „Grüne Soße”.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

https://register.dpma.de/DPMAregister/geo/detail.pdfdownload/41038

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.